PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/FH/3/1/131	Bratislava 7. 12. 2006 

	Protimonopolný úrad Slovenskej republiky, odbor koncentrácií v správnom konaní číslo 0069/OK/2006 začatom dňa 3. 10. 2006 na základe oznámenia koncentrácie podnikateľom NKT CABLES GROUP A/S so sídlom Vibeholms Alle 25, 2605 Brondby, Dánsko zastúpeným Mgr. Tomášom Marettom, advokátom Advokátskej kancelárie Čechová & Partners so sídlom Hurbanovo nám. 5, 811 03 Bratislava, vo veci koncentrácie podnikateľov NKT CABLES GROUP A/S so sídlom Vibeholms Allé 25, 2605 Brondby, Dánsko a KABLO ELEKTRO, a. s. so sídlom Českých bratří 509, 543 14 Vrchlabí, Česká republika

rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou spočívajúcou v získaní priamej výlučnej kontroly, podnikateľa NKT CABLES GROUP A/S so sídlom Vibeholms Allé 25, 2605 Brondby, Dánsko nad podnikom podnikateľa KABLO ELEKTRO, a. s. so sídlom Českých bratří 509,543 14 Vrchlabí, Česká republika, na základe Zmluvy o kúpe KABLO ELEKTRO, a. s., uzatvorenej dňa 15. septembra 2006.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 3. 10. 2006 doručené faxom zaevidovaným pod číslom 3939/2006 a následne dňa 4. 10. 2006 listom, oznámenie koncentrácie, v ktorom podnikateľ NKT CABLES GROUP A/S so sídlom Vibeholms Allé 25, 2605 Brondby, Dánsko (ďalej len „NKT CABLES GROUP A/S“), zastúpený Mgr. Tomášom Marettom, advokátom Advokátskej kancelárie Čechová & Partners so sídlom Hurbanovo nám. 5, 811 03 Bratislava (ďalej len „právny zástupca“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním priamej výlučnej kontroly podnikateľa NKT CABLES GROUP A/S nad podnikom podnikateľa KABLO ELEKTRO, a. s. so sídlom Českých bratří 509, 543 14 Vrchlabí, Česká republika (ďalej len „KABLO ELEKTRO, a. s.“), na základe Zmluvy o kúpe KABLO ELEKTRO, a. s., uzatvorenej dňa 15. septembra 2006 medzi Ingram International NV, ako predávajúcim, J&T Finance Group, a. s., ako spoločným a nerozdielnym povinným predávajúceho a NKT CABLES GROUP A/S, ako kupujúcim (ďalej len „Zmluva“), ktorou budú všetky akcie v spoločnosti KABLO ELEKTRO, a. s. prevedené zo spoločnosti Ingram International NV na NKT CABLES GROUP A/S. Uvedenou transakciou NKT CABLES GROUP A/S nadobudne priamo 100 % všetkých kmeňových akcií v spoločnosti KABLO ELEKTRO, a. s. a nepriamo 100 % - nú majetkovú účasť v jej dcérskej spoločnosti KABLO ELEKTRO Velké Meziříčí, spol. s r.o. 

  	Na základe predmetného oznámenia začalo dňa 3. 10. 2006 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov NKT CABLES GROUP A/S a KABLO ELEKTRO, a. s., o čom úrad prostredníctvom právneho zástupcu informoval oznamovateľa koncentrácie NKT CABLES GROUP A/S listom číslo 4009/PMÚ SR/2006 zo dňa 10. 10. 2006.

Oznámenie koncentrácie bolo doplnené o chýbajúce náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), listom zaevidovaným na úrade pod č. 3990/2006 dňa 6. 10. 2006, čím sa predmetné oznámenie koncentrácie stalo úplným, na základe čoho dňa 9. 10. 2006 podľa § 11 zákona začala plynúť lehota 60 pracovných dní na vydania rozhodnutia o koncentrácii. Uvedená skutočnosť bola účastníkovi konania oznámená už uvedeným listom úradu zo dňa 10. 10. 2006.

Správny poplatok vo výške 100 000 Sk podľa zákona č. 145/1995 Z. z. v znení neskorších predpisov bol prevedený na účet Protimonopolného úradu Slovenskej republiky dňa 3. 10. 2006.

1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

Analýzou predložených podkladov a informácií úrad zistil nasledujúce skutočnosti:

1.1	Spoločnosť NKT CABLES GROUP A/S

Je spoločnosť založená a existujúca podľa dánskeho práva. Je materskou a holdingovou spoločnosťou skupiny spoločností, ktoré vyvíjajú činnosť v oblasti výroby a distribúcie elektrických káblov a káblových doplnkov. Spoločnosť NKT CABLES GROUP A/S bola podľa súhrnného výpisu Dánskej agentúry obchodu a spoločností Kodaň zo dňa 9. augusta 2006 založená 1. 10. 1991 a zapísaná pod registračným číslom A/S203580. Jej výlučným vlastníkom je spoločnosť NKT Holding A/S, ktorá je holdingovou spoločnosťou a jej akcie sú kótované a obchodované na Kodaňskej burze cenných papierov. NKT Holding A/S je akcionárom v celej rade ďalších spoločností patriacich do skupiny NKT, pôsobiacich v iných odvetviach ako odvetvie káblov a doplnkov ku káblom, ako sú odvetvia čistiacej techniky a optických komponentov a vlákien. Skupina NKT sa fakticky skladá z nasledujúcich troch skupín spoločností, ktoré pôsobia v odlišných odvetviach podnikania a sú v tomto ohľade nezávislé:

▪ Skupina NKT Cables vyvíja, vyrába a predáva rôzne druhy a typy silových a inštalačných káblov a príslušenstva, nadzemné vedenia s integrovanými optickými vláknami, PVC káblami, bezhalogénové káble, ohybné elektrické šnúry, káble s gumovou izoláciou, komunikačné káble a doplnky a káble pre reťazovkové vedenia z medených vodičov. Skupina NKT Cables nemá na Slovensku žiadnu dcérsku spoločnosť a takmer všetok predaj na Slovenskom trhu realizuje prostredníctvom českej dcérskej spoločnosti nkt cables s.r.o., Kladno. Na slovenský trh skupina NKT Cables dodáva inštalačné káble a silové káble. Pokiaľ sa jedná o gumové káble, tieto od roku 2005 na Slovensko nedováža, nakoľko, ako sa uvádza v oznámení koncentrácie, výroba tejto triedy výrobkov, vrátane systému distribúcie a zákazníkov, bola v roku 2004 predaná spoločnosti Draka Industrial Cable GmbH.

▪ Skupina Nilfisk, globálny popredný výrobca a dodávateľ profesionálnej techniky na upratovanie, je výrobcom a predajcom úplného portfólia upratovacích strojov pre inštitúcie, sprostredkovateľov upratovacích služieb, priemyselných odberateľov a domácnosti. V Slovenskej republike nemá žiadnu dcérsku spoločnosť a jej aktivity na Slovensku sú zanedbateľné. 

▪ Skupina NKT Photonics pôsobí v oblasti výroby a distribúcie optických komponentov a vlákien. Skupina NKT Photonics v Slovenskej republike nemá žiadnu dcérsku spoločnosť a nepodniká tu ani nepriamo prostredníctvom dovozov.  
Na základe uvedeného úrad dospel k záveru, že spoločnosť NKT CABLES GROUP A/S je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.2	Spoločnosť KABLO ELEKTRO, a. s.

Bola založená podľa § 172 Obchodního zákoníka. Jediným zakladateľom spoločnosti je Fond národního majetku České republiky, na ktorý prešiel majetok štátneho podniku Kablo Vrchlabí podľa § 11 ods. 3 zákona č. 92/1991 Sb. o podmienkach prevodu majetku štátu na iné osoby. Do Obchodného registra vedeného Krajským súdom v Hradci Králové  oddiel B, vložka 633 bola zapísaná 1. 5. 1992. Spoločnosť KABLO ELEKTRO, a. s. je kontrolovaná spoločnosťou Ingram International NV, Holandsko, ktorá je súčasťou skupiny J&T. KABLO ELEKTRO, a. s. je materskou spoločnosťou KABLO ELEKTRO Velké Meziříčí, spol. s r.o. (ďalej len „KABLO ELEKTRO VM“), ktorá je jej   100 % - nou dcérskou spoločnosťou. Hlavným predmetom činnosti obidvoch spoločností je výroba káblov a vodičov. 
	Spoločnosť KABLO ELEKTRO, a. s. nemá na Slovensku žiadnu dcérsku spoločnosť a na slovenskom trhu pôsobí výlučne prostredníctvom dovozov káblov, konkrétne automobilových káblov, inštalačných káblov, silových káblov, gumových káblov, telekomunikačných káblov a špeciálnych káblov.

	Na základe uvedeného úrad dospel k záveru, že spoločnosť KABLO ELEKTRO, a. s. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

2. Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako už bolo uvedené vyššie, podnikateľ NKT CABLES GROUP A/S na základe navrhovanej transakcie nadobudne priamo 100 % všetkých kmeňových akcií v spoločnosti KABLO ELEKTRO, a. s. a súčasne nepriamo, prostredníctvom tejto spoločnosti, tiež 100% - nú majetkovú účasť v jej dcérskej spoločnosti KABLO ELEKTRO VM. 
Uzatvorením Zmluvy teda NKT CABLES GROUP A/S získa rozhodujúci vplyv na zloženie, hlasovanie alebo rozhodovanie orgánov podnikateľa KABLO ELEKTRO, a. s., a tým získa možnosť vykonávať rozhodujúci vplyv na činnosť podniku podnikateľa KABLO ELEKTRO, a. s.

 Na základe uvedených skutočností úrad dospel k záveru, že uzatvorením Zmluvy došlo k  naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona.

3. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ NKT CABLES GROUP A/S.
Účastníkmi posudzovanej koncentrácie sú podnikatelia NKT CABLES GROUP A/S, ako podnikateľ, ktorý získa kontrolu nad podnikom podnikateľa KABLO ELEKTRO, a. s., ako aj podnikateľ KABLO ELEKTRO, a. s., nad ktorými je kontrola získavaná.

4. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

	Na základe predložených podkladov úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2005, síce mnohonásobne prevyšuje zákonom  stanovenú  hranicu 1 200 000 000 Sk, avšak celkový obrat dosiahnutý v Slovenskej republike v tomto období je iba u jedného z účastníkov koncentrácie vyšší ako zákonom stanovených 360 000 000 Sk.
	Z uvedeného vyplýva, že predmetná koncentrácia podľa § 10 ods. 1 písm. a) zákona nepodlieha kontrole úradu.
	
Z predložených podkladov úrad ďalej zistil, že celkový obrat dosiahnutý v Slovenskej republike účastníkom koncentrácie KABLO ELEKTRO, a. s. v sledovanom období bol vyšší ako 500 000 000 Sk a súčasne celosvetový celkový obrat každého z účastníkov koncentrácie presiahol zákonom stanovenú hranicu 1 200 000 000 Sk.
Na základe uvedenej skutočnosti úrad dospel k záveru, že predmetná koncentrácie podlieha kontrole úradu podľa § 10 ods. 1 písm. b) zákona. 

	Konkrétne údaje o obratoch účastníkov koncentrácie úrad v rozhodnutí neuvádza, nakoľko tieto boli účastníkom konania označené ako predmet obchodného tajomstva. Konkrétne údaje o obratoch účastníkov koncentrácie  sú obsahom spisového materiálu. 

Ďalej úrad posudzoval, či podnikateľ NKT CABLES GROUP A/S postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).

Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy t. j. 15. 9. 2006, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ NKT CABLES GROUP A/S neporušil vyššie uvedenú povinnosť.

5. Relevantné trhy 

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. 
Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie, ako aj z podkladov a informácií predložených v priebehu predmetného správneho konania, pričom sa zameral na určenie a posúdenie takých relevantných trhov, na ktorých sa môžu prejaviť účinky predmetnej koncentrácie.

Analýzou podkladov a informácií predložených účastníkom konania úrad zistil, že k prekrytiu aktivít účastníkov posudzovanej koncentrácie dochádza iba v oblasti výroby a predaja káblov. V ostatných oblastiach k prekrytiu aktivít účastníkov koncentrácie nedochádza, a to tak na horizontálnej ako aj vertikálnej úrovni. 

Vo všeobecnosti kábel možno definovať ako medený alebo hliníkový vodič, alebo optické vlákno spolu s izolantom, ktorý je často opúzdrený alebo obsahuje výstuž. Existuje celý rad materiálov a konštrukcií káblov, ktoré sú prispôsobené na mieru konkrétnemu prostrediu, v ktorom bude kábel inštalovaný a konkrétnemu prenosu, ktorý má kábel zaistiť. 
Vo všeobecnosti možno káble rozdeliť do nasledujúcich kategórií:

▫ Vodiče pre automobilový priemysel
  Táto skupina výrobkov zahrňuje vedenie (s jednodielnym jadrom) a káble (s jednodielnym či viacdielnym jadrom), používané v osobných a nákladných automobiloch. Ich funkcia je poskytovať elektrické informačné spojenie medzi rôznymi (sub)systémami v rámci automobilu (kúrenie, klimatizácia, informácia, airbagy, ABS, ...) a batériami automobilu. Automobilové vedenie a káble sú v automobile spojené do zväzku vodičov. Ten umožňuje, aby jednotlivé (sub)systémy automobilov fungovali ako jeden integrovaný systém.
 KABLO ELEKTRO, a. s. realizuje predaj približne 40 % svojej celkovej produkcie vodičov pre automobilový priemysel v Českej republike. Zvyšná časť produkcie je exportovaná do európskych krajín, vrátane Slovenskej republiky. NKT CABLES GROUP A/S vodiče pre automobilový priemysel nevyrába.

▫ Inštalačné káble
  Táto kategória zahŕňa celú radu nízkonapäťových (medzi 12V a 1kV) elektrických káblov pre stavebné a priemyslové aplikácie, kde sú využívané za účelom prívodu elektrickej energie do zásuviek a vypínačov umiestnených na stenách budov, ktoré tieto káble spojujú s hlavným prívodom elektrickej energie do budovy. Môžu mať jednodielne alebo viacdielne jadro a sú vyrábané v rôznofarebnom prevedení a štandardoch.
  KABLO ELEKTRO, a. s. 75 % svojej produkcie tohto sortimentu dodáva na trh Českej republiky a zvyšnú časť exportuje do okolitých krajín, predovšetkým na Slovensko. Inštalačné káble dováža na Slovensko aj druhý účastník koncentrácie NKT CABLES GROUP A/S.    

▫ Silové káble
  Skupina silových káblov zahŕňa káble, ktoré sa využívajú k prenosu elektrickej energie z elektrární ku konečným užívateľom. Silové káble sú na národnej úrovni štandardizované spolu s konektormi a prepínačmi, ktoré sú potrebné k tomu, aby mohli byť začlenené do systému (k distribúcii energie a elektriny). Silové káble sa pokladajú do zeme (príp. do kolektorov a nosných lávok).
 Obdobne ako v prípade inštalačných káblov, aj silové káble sú predmetom dovozu na trh Slovenskej republiky obidvoch účastníkov koncentrácie. 

▫ Gumové káble 
  V prípadoch, keď sú silové káble používané pri náročných podmienkach, t. j. tam, kde ich nie je možné položiť do zeme z dôvodu vnútorného prostredia popr. Z dôvodu flexibility, sú na svojom povrch opúzdrené gumovým (pryžovým) obalom. Používajú sa v baníckom priemysle, prístavoch, pri stavebných projektoch v ropnom priemysle a plynárenstve, pri lodných konštrukciách a pod.
  Na Slovensko gumové káble v súčasnosti dováža iba KABLO ELEKTRO, a. s. Druhý účastník koncentrácie NKT CABLES GROUP A/S, ako už bolo uvedené vyššie, v tomto segmente nepôsobí, nakoľko túto časť výroby odpredal v roku 2004 a tento sortiment teda na Slovensko nedodáva.

▫ Špeciálne káble
  Táto trieda výrobkov zahŕňa všetky druhy najrôznejších špeciálnych káblov pre rôzne použitia, hlavne káble so silikónovou, prípadne teflonovou izoláciou, ktoré sú odolné do 200 – 250 oC, ďalej vodiče pre trhacie práce, vyhrievajúce káble a vodiče, vykurovacie okruhy.
  KABLO ELEKTRO, a. s. dováža na Slovensko v menšom rozsahu len silikónové a detonačné spájajúce káble. NKT CABLES GROUP A/S špeciálne káble nevyrába a na trh Slovenskej republiky ani nedodáva.

▫ Telekomunikačné káble
  Používajú sa na prenos informácií a dát vo forme digitálnych a analógových komunikačných signálov, a to buď pri využití medeného vedenia alebo vedenia s jadrom z optických vlákien. Táto kategória zahŕňa optické a kovové telefónne káble, káble dátových sietí a vysoko výkonnostné káble používané vo vojenskom priemysle.
  Situácia z pohľadu pôsobnosti účastníkov koncentrácie v tomto segmente na trhu Slovenskej republiky je obdobná ako u špeciálnych káblov. 
  
Na základe vyššie uvedeného úrad zadefinoval z tovarového hľadiska nasledujúce dva samostatné relevantné trhy na ktorých dochádza k prekrytiu aktivít účastníkov posudzovanej koncentrácie:

1. relevantný trh výroby a predaja silových káblov a
2. relevantný trh výroby a predaja inštalačných káblov.

	Pokiaľ sa jedná o relevantný trh výroby a predaja gumových káblov, vzhľadom na už uvedené skutočnosti, úrad sa týmto relevantným trhom v rámci posúdenia predmetnej koncentrácie v rozhodnutí ďalej bližšie nezaoberal.

	Z pohľadu priestorového vymedzenia vo vzťahu k predmetným tovarovým relevantným trhom účastník konania napriek tomu, že geografický trh vymedzil územím Slovenskej republiky, zastáva názor, že uvedené relevantné trhy by mali byť posudzované ako celoeurópske. Svoj názor pritom odôvodňuje tým, že technické štandardy káblov boli po celej Európe do značnej miery harmonizované, čo znamená, že výrobky vyrobené v jednom členskom štáte môžu byť bez problémov distribuované a využívané v inom členskom štáte. Ako dôvod tiež uvádza, že preprava káblov môže byť zisková ešte v prípade dodávky do vzdialenosti 1 500 km, t. j. v rámci celého európskeho trhu. Ďalej účastník konania v oznámení koncentrácie uvádza tvrdenie, podľa ktorého taktiež v kategórii výrobkov silové káble sú hlavnými zákazníckymi skupinami dodávatelia energie a veľké priemyselné závody, ktoré realizujú dopyt na medzinárodnej úrovni, pričom súčasne uvádza, že tento názor bol taktiež potvrdený aj nedávnymi rozhodnutiami Európskej komisie.
	
	Otázku možnosti širšieho vymedzenia relevantných trhov z hľadiska priestorového úrad ponechal otvorenú, nakoľko, ako bude uvedené ďalej, ani pri užšom vymedzení geografického trhu vo vzťahu k príslušným tovarovým relevantným trhom, t. j. územím Slovenskej republiky, nedôjde predmetnou koncentráciou k výraznejšiemu ovplyvneniu stávajúceho konkurenčného prostredia na týchto relevantných trhoch.

5.1 Relevantný trh výroby a predaja silových káblov

Trhové podiely účastníkov koncentrácie a ich najvýznamnejších konkurentov pôsobiacich na danom relevantnom trhu v roku 2005 sú uvedené v nasledujúcej tabuľke č. 1. Uvedené trhové podiely, resp. ich rozmedzie, sú stanovené kvalifikovaným odborným odhadom účastníka konania, ktorý pri odhade vychádzal zo štatistických údajov Združenia českých a slovenských výrobcov káblov, o celkovej veľkosti trhu a štatistických údajov o obrate jednotlivých členov tohto združenia v objemovom vyjadrení 
Presné údaje o trhových podieloch účastníkov koncentrácie a ich konkurentov úrad neuvádza, nakoľko tieto boli účastníkom konania označené ako predmet obchodného tajomstva. Konkrétne údaje o obratoch sú súčasťou spisového materiálu.

Tabuľka č. 1
Spoločnosť	Podiel [% ]	
NKT CABLES	5 – 10	
KABLO ELEKTRO	5 – 10	
PRAKAB	10 – 15	
Prysmian Kablo	55 – 60	
Ostatní	5 – 10	
Celkom	    100	

Z uvedenej tabuľky č. 1 vyplýva, že predmetnou koncentráciou síce dôjde k zvýšeniu trhového podielu spoločnosti NKT CABLES GROUP A/S, avšak výška jej trhového podielu ani po koncentrácii neprevýši 20 %. Lídrom na relevantnom trhu výroby a predaja silových káblov aj po koncentrácii bude naďalej spoločnosť Prysmian Kablo s.r.o., Bratislava (ďalej len „Prysmian“), patriaca do skupiny Prysmian Cables and systems, ktorá má vo svete 51 výrobných závodov. Ďalším významným konkurentom. účastníkov koncentrácie s približne rovnakou výškou trhového podielu, pôsobiacim na tomto relevantnom trhu, je spoločnosť PRAKAB Pražská Kabelovna, a. s. (ďalej len „PRAKAB“). Okrem už uvedených podnikateľov pôsobí na predmetnom relevantnom trhu aj niekoľko menej významných konkurentov, ktorých spoločný trhový podiel sa pohybuje v rozmedzí 5- 10 %.
Z predložených podkladov a informácií úrad súčasne zistil, že za obdobie rokov 2003 až 2005 výška trhového podielu NKT CABLES GROUP A/S bola pri postupnom miernom náraste celkovej veľkosti trhu približne na rovnakej úrovni. Účastník koncentrácie KABLO ELEKTRO, a. s. v roku 2003 na danom relevantnom trhu nerealizoval na Slovensku žiadny obrat a v rokoch 2004 a 2005 bol na rovnakej úrovni.

Na základe vyššie uvedených skutočností úrad dospel k záveru, že koncentráciou nedôjde k významným zmenám na tomto relevantnom trhu, ktorý sa bude aj po koncentrácii vyznačovať dostatočným konkurenčným prostredím a podnikateľ NKT CABLES GROUP A/S aj po uskutočnení posudzovanej koncentrácie, aj vzhľadom na výšku spoločného trhového podielu jej účastníkov, bude naďalej pod veľkým konkurenčným tlakom, predovšetkým zo strany Prysmian ako aj PRAKAB.

5.2 Relevantný trh výroby a predaja inštalačných káblov

Trhové podiely účastníkov koncentrácie a ich najvýznamnejších konkurentov pôsobiacich na relevantnom trhu výroby a predaja inštalačných káblov v roku 2005 sú v nižšie uvedenej tabuľke č. 2. Uvedené trhové podiely, resp. ich rozmedzia, sú stanovené obdobným spôsobom ako v prípade relevantného trhu výroby a predaja silových káblov, pri použití rovnakého zdroja.
Presné údaje o trhových podieloch účastníkov koncentrácie a ich konkurentov úrad taktiež neuvádza, a to z dôvodu uvedeného už vyššie v bode 5.1. Konkrétne údaje o obratoch sú súčasťou spisového materiálu.

Tabuľka č. 2
Spoločnosť	Podiel [% ]	
NKT CABLES	10 - 15	
KABLO ELEKTRO	10 - 15	
PRAKAB	5 - 10	
Draka Kabely	0 -   5	
Prysmian Kablo	30 - 35	
Ostatní	30 – 35	
Celkom	100	

Ako vidno z uvedenej tabuľky, spoločný trhový podiel účastníkov koncentrácie v roku 2005 na trhu výroby a predaja inštalačných káblov bol okolo 20 %, pričom jeho výška nedosiahla hranicu 25 %. Najvýznamnejším konkurentom účastníkov koncentrácie je aj na tomto relevantnom trhu s trhovým podielom nad 30 % spoločnosť Prysmian, za ktorou nasleduje s trhovým podielom okolo 10 % spoločnosť PRAKAB a s podielom do 5 % spoločnosť Draka Kabely, s.r.o., Velké Meziříčí (ďalej len „Draka“). Okrem už uvedených  konkurentov pôsobí na tomto relevantnom trhu niekoľko ďalších menej významných spoločností, ktorých spoločný trhový podiel sa pohybuje okolo 30 %.
Z pohľadu vývoja za obdobie predchádzajúcich troch rokov, t. j. rokov 2003 – 2005, ako úrad z predložených podkladov a informácií zistil, bola situácia nasledovná. V prípade účastníka koncentrácie NKT CABLES GROUP A/S došlo v roku 2004 k nárastu trhového podielu približne o 100 %, a to pri súčasnom viac ako dvojnásobnom náraste celkovej veľkosti trhu. V roku 2005 v porovnaní s rokom 2004, kedy došlo k miernemu nárastu celkovej veľkosti trhu, sa výška jeho trhového podielu nezmenila. Pokiaľ sa jedná o účastníka koncentrácie KABLO ELEKTRO, a. s., tento na Slovensku v roku 2003 nevykázal žiadny obrat a jeho obrat v roku 2005 v porovnaní s rokom 2004 sa nezmenil.

Na základe uvedeného úrad dospel k záveru, že koncentráciou nedôjde k významným zmenám ani na tomto relevantnom trhu, nakoľko tento sa bude aj po koncentrácii vyznačovať dostatočným konkurenčným prostredím a podnikateľ NKT CABLES GROUP A/S aj po uskutočnení posudzovanej koncentrácie, bude naďalej pod veľkým konkurenčným tlakom, predovšetkým zo strany Prysmian.

6. Bariéry vstupu

	Ako uvádza účastník konania v oznámení koncentrácie, vstup na trh formou založenia nového závodu na výrobu káblov vyžaduje značné investície. Dosiahnuť 15 % podielu na trhu trvá približne 2 roky s nákladmi okolo 20 mil. EUR, bez započítania investícií do výstavby výrobného závodu.
	Jednoduchším a podstatne menej nákladným spôsobom vstupu na trh je vstup prostredníctvom dovozov.

Pokiaľ sa jedná o právne a regulačné bariéry, tieto typy prekážok nie sú dôležité a nemajú žiadny podstatný vplyv na vstup na trh.
	
Obmedzenia tvorené existenciou patentov, výrobno-technických a obchodných poznatkov a informácií, ktoré sú výsledkom tvorivej činnosti a skúseností podnikateľa („know-how“), a inými právami duševného vlastníctva a obmedzenia vyplývajúce z udeľovania licencií na takéto práva neexistujú, prípadne ich dopad nie je významný.
	
	Výskum a vývoj nehrajú vôbec dôležitú úlohu pri konkurencieschopnosti podnikateľov podnikajúcich na daných relevantných trhoch tak, ako je tomu v iných odvetviach (napr. farmaceutickom alebo chemickom priemysle), čo dokazuje aj veľmi nízky počet patentovaných vynálezov v tomto priemyselnom odvetví. Náklady na výskum a vývoj spoločnosti NKT CABLES GROUP A/S sú zanedbateľné a nemajú žiadny zásadný dopad na celkové náklady.

	Vo výrobe káblov v súčasnej dobe existuje značná nadkapacita v celoeurópskom meradle, čo vedie k značnému znižovaniu cien a následných marží všetkých výrobcov. Toto odvetvie možno charakterizovať ako citlivé z hľadiska ceny a odberatelia ľahko prechádzajú k iným dodávateľom. Výroba káblov je súčasne citlivá z hľadiska nákladov na vstup, keď napr. náklady na farebné kovy (meď, hliník) tvoria približne 70 % nákladov na materiál. Dodávatelia medi a hliníka sú vzhľadom k obmedzeným zdrojom týchto surovín voči výrobcom káblov v de facto monopolnom postavení, a teda výrobcovia káblov prakticky vôbec nemôžu ovplyvniť cenu vstupov, a to bez ohľadu na svoju veľkosť. Vzhľadom na uvedené nie je veľkosť výrobcu káblov vo vzťahu k slovenskému trhu rozhodujúcim faktorom.

	Pokiaľ sa jedná o oblasť prístupu k dodávkam vstupov, v tejto oblasti neexistujú žiadne významné obmedzenia či prekážky.

7. Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa§ 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

	Ako sa uvádza aj v oznámení koncentrácie, predmetnou transakciou dôjde k rozšíreniu výrobného portfólia spoločnosti NKT CABLES GROUP A/S, čo bude slúžiť zákazníkom na existujúcich geografických trhoch skupiny NKT Cables, predovšetkým mimo Českej a Slovenskej republiky. Podnikateľ NKT CABLES GROUP A/S získa nový segment výrobkov v oblasti vodičov pre automobilový priemysel, kde v súčasnej dobe nie je zastúpený. Súčasne využije aj výrobné náklady, ktoré sú v Českej republike nižšie ako na tradičných trhoch tejto skupiny v severnej a strednej Európe.
	Na trhu Českej a Slovenskej republiky sa očakáva, že predmetná transakcia nebude mať žiadny, prípadne bude mať iba malý dopad na zákazníkov. Je to spôsobené skutočnosťou, že na strane dopytu dominujú veľkí nároční zákazníci (dodávatelia energií a veľké priemyslové podniky), ktoré nakupujú silové káble v procese verejných súťaží. 

	Ako už bolo uvedené v bode 5. Relevantné trhy, výška trhového podielu podnikateľa NKT CABLES GROUP A/S tak na relevantnom trhu výroby a predaja silových káblov ako aj na relevantnom trhu výroby a predaja inštalačných káblov po koncentrácii nepresiahne hranicu 25 %.
	Z predložených podkladov a informácií úrad ďalej zistil, že okrem uvedeného horizontálneho prekrytia na vyššie uvedených relevantných trhoch koncentráciou nedôjde k vertikálnemu prekrytiu aktivít účastníkov koncentrácie na žiadnom relevantnom trhu na ktorých títo pôsobia.

Z už uvedených skutočností ako aj z ďalších úradom zistených skutočností je zrejmé, že predmetná koncentrácia výraznejšie neovplyvní konkurenčné prostredie na vymedzených relevantných trhoch, nakoľko na týchto trhoch bude NKT CABLES GROUP A/S naďalej vystavený veľkému konkurenčnému tlaku, a to predovšetkým zo strany spoločnosti Prysmian, ktorá aj po koncentrácii zostane lídrom na daných relevantných trhoch. Taktiež podľa názoru spoločnosti Prysmian, ktorú úrad v rámci správneho konania oslovil, predmetná koncentrácia by z pohľadu konkurenčného prostredia nemala mať dopad na príslušné relevantné trhy

	Vychádzajúc z uvedeného úrad dospel k záveru, že koncentrácia podnikateľov NKT CABLES GROUP A/S a KABLO ELEKTRO, a. s. nevytvára a ani neposilňuje dominantné postavenie podnikateľa NKT CABLES GROUP A/S, ktorého dôsledkom sú významné prekážky efektívnej hospodárskej súťaže na relevantných trhoch výroby a predaja silových káblov a výroby a predaja inštalačných káblov.

	Podľa § 33 zákona úrad prostredníctvom právneho zástupcu vyzval listom č. 4653/PMÚ SR/200 zo dňa 1. 12. 2006 účastníka konania NKT CABLES GROUP A/S, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právneho zástupcu vyjadril listom zaevidovaným úradom dňa 6. 12. 2006 pod číslom 4703/2006, v ktorom uviedol, že berie na vedomie výsledky šetrenia, ktoré úrad v predmetnej veci vykonal, a nemá k uvedenému ďalšie pripomienky ani návrhy na vykonanie ďalších dôkazov.  

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

Ing. Dušan Valo
riaditeľ odboru koncentrácií

Rozhodnutie sa doručuje:

Mgr. Tomáš Maretta
dvokát Advokátskej kancelárie
Čechová & Partners
Hurbanovo nám. 5
811 03 Bratislava